Har afrikanske nødhjælpsarbejdere opkrævet penge for flygtninge som betaling for at skrive dem på listen over kvoteflygtninge, der kan få en plads i et vestligt land?

Det er mistanken i en opsigtsvækkende sag fra flygtningelejren Kakuma i det nordlige Kenya, der nu ser dagens lys. Mistanken om de ”alvorlige uregelmæssigheder” har fået FN’s flygtningehøjkommissariat til at iværksætte en undersøgelse af forholdene i lejren, der huser op mod 180.000 flygtninge.

Det danske udenrigsministerium er løbende blevet orienteret om undersøgelsen, som i sidste uge valgte at rapportere videre til Rigsrevisionen. I indberetningen hedder det blandt andet om undersøgelsen:

”UNHCR’s undersøgelse indikerer, at der er sket en flerårig systematisk afpresning af flygtninge, begået af et større antal medarbejdere.”

Blandt de NGO’er, der nævnes i indberetningen, er Lutheran World Federation, der lokal partner til Folkekirkens Nødhjælp, der årligt støtter flygtningelejren med otte til ni millioner kroner. Her ser man med stor alvor på sagen, siger Katja Levin, der er ansvarlig for landeprogrammet i Kenya.

- Man har en mistanke om, at der er sket uregelmæssigheder i forhold til nogle af de ydelser, som FN og relaterede organisationer giver til flygtninge, der bor i den her flygtningelejr i Kenya. Det drejer sig blandt andet om procedurer i forbindelse med udvælgelse af kvoteflygtninge.

Foreløbig undersøgelse

Mistanken går konkret på, at flygtninge, der har ønsket at blive kvoteflygtning i et andet land end Kenya, har måttet betale de lokale nødhjælpsarbejdere for at komme på listen.

- Der er mistanke om, at i forbindelse med procedurerne, så har ansatte i UNCHR modtaget betaling for, der er nogen der kan komme på listen, fortæller Katja Levin.

Indikationerne på snyd er foreløbige, og trods mistanken er der ikke en endelig afklaring på, hvorvidt det har fundet sted. I løbet af maj færdiggører UNHCR sin undersøgelse, der ventes offentliggjort i juni måned.

Foruden at opkræve betaling for, at flygtninge kunne komme på kvoteflygtningelisten, er der også mistanke om, at de ansatte i lejren har modtaget penge for ydelser, der ellers skulle være gratis. Et konkret eksempel er en flygtning, der har arbejdet som lærer i flygtningelejren.